Dilecto filio Rudhgero Olrici [de] Essendia, canonico Aboensi, salutem etc:a. Laudabilia probitatis et uirtutum merita, super quibus apud nos fidedignorum commendaris testimonio, nos inducunt, ut tibi reddamur ad graciam liberales. Dudum siquidem felicis recordacionis Vrbanus papa quintus, predecessor noster, omnes canonicatus et prebendas ceteraque beneficia ecclesiastica quorumcunque curialium, qui, cum Romana curia per dictum predecessorem de loco ad locum transferretur, dum curiam sequerentur eandem, vel in loco, unde recederet ipsa curia, remanerent infirmi quosque in dicto loco uel alio, quantumcunque locus ipse ab ipsa curia esset remotus, rebus eximi contingeret ab humanis, per obitum huiusmodi imposterum uacantia collationi et dispositioni sue reseruauit, decernens extunc irritum et inane, si secus super hijs a quoquam quauis auctoritate scienter uel ignoranter contingeret attemptari, et deinde canonicatu et prebenda ecclesie Aboensis, quos quondam Olauus Jacobi, canonicus ipsius ecclesie, dum viueret, obtinebat, per ipsius Olaui obitum, qui curialis existens et curiam ipsam, dum de Vrbe ad Viterbium per dictum predecessorem transferretur, sequens in loco de Corneto Tuscanensis diocesis, dicto predecessore uiuente, diem clausit extremum, uacantibus, dictoque predecessore, per eum de dictis canonicatu et prebenda non disposito, prout Domino placuit, sublato de medio, nos diuina fauente clementia ad apicem summi apostolatus assumpti, cum a nonnullis reuocaretur in dubium, an post dicti predecessoris obitum aliquis preter Romanum pontificem de canonicatibus et prebendis ac alijs beneficijs ecclesiasticis per dictum predecessorem dispositioni sue reseruatis, que tempore sui obitus uacabant disponere potuisset siue posset, ad huiusmodi tollendum dubium per nostras litteras declarauimus huiusmodi canonicatus et prebendas ac beneficia, que sic reseruata tempore obitus dicti predecessoris uacabant, ut prefertur, remansisse ac remanere per huiusmodi dicti predecessoris reseruationem et decretum affecta nullumque de illis preter Romanum pontificem potuisse uel posse disponere quoquomodo, ac decreuimus irritum et inane quicquid in contrarium a quoquam quauis auctoritate scienter uel ignoranter attemptatum forsan erit tunc uel contingeret imposterum attemptari. Cum itaque dicti canonicatus et prebenda ad huc, ut prefertur, uacare noscantur, nullusque preter Romanum pontificem (ac) de eis disponere potuerit neque possit, reseruatione, declaratione et decreto obsistentibus supradictis, nos, uolentes tibi premissorum meritorum tuorum intuitu gratiam facere specialem, canonicatum et prebendam predictos sic vacantes cum plenitudine iuris canonici ac omnibus juribus et pertinencijs suis apostolica tibi auctoritate conferimus et de illis eciam prouidemus … non obstantibus … , quod canonicatum et prebendam ac scolastriam Osiliensis, cuius quidem scolatrie (!) fructus redditus et prouentus quatuor marcharum argenti ualorem annum (!), ut asseris, non excedunt, obtines et quod tibi alias de canonicatu cum reseruatione prebende Tarbatensis ecclesiarum inibi uacantis uel uacature per nostras litteras duximus prouidendum. Volumus autem quod quamprimum uigore presentium canonicatus et prebende ecclesie Aboensis predictorum possessionem fueris pacificam assecutus, prefate littere per quas tibi de canonicatu cum reseruatione prebende prouidimus, ut prefertur, et processus habiti per easdem et quecunque inde secuta sint cassa et irrita et nullius roboris uel momenti … Datum Auinione XV kalendas februarij anno secundo. In eodem modo: Venerabilibus fratribus archiepiscopo Vpsalensi et episcopo Reualiensi ac dilecto filio decano ecclesie sancti Agricoli Auinionensis … Datum ut supra.